KIRJALLINEN KYSYMYS E-2162/02 esittäjä(t): Daniel Hannan (PPE-DE) komissiolle. EU:n erityisedustaja Bosniassa.



Virallinen lehti nro 242 E , 09/10/2003 s. 0008 - 0009



KIRJALLINEN KYSYMYS E-2162/02 esittäjä(t): Daniel Hannan (PPE-DE) komissiolle (18. heinäkuuta 2002) Aihe: EU:n erityisedustaja Bosniassa Voiko komissio ilmoittaa kuinka paljon Lord Ashdown ansaitsee EU:n erityisedustajana Bosniassa? Miten EU osallistuu tämän viran rahoitukseen? Lord Ashdown on erottanut muslimien ja kroaattien liiton demokraattisesti valitun apulaispääministerin Nikola Grabovacin ja kieltänyt häneltä pääsyn julkisiin virkoihin. Voiko komissio ilmoittaa, miten demokratiaa voidaan edistää uudessa maassa, jossa ulkomaalainen, jota ei ole valittu vaaleilla, voi käyttää valtaa näin mielivaltaisesti? Erityisedustajan toimisto totesi, että kyse on poliittisesta vastuusta ja että jos Bosniasta on tarkoitus tulla osa Eurooppaa, sen on hyväksyttävä eurooppalaiset demokraattiset normit. Opettaako Lord Ashdown bosnialaisille eurooppalaisen normin mukaista julkista käyttäytymistä? Jos näin on, miksei komissio ole koskaan julkisesti tuominnut EU:n poliittisissa puolueissa paljastuneisiin laajamittaisiin petoksiin syyllistyneitä tahoja. Jos asia ei ole näin, aikooko komissio nuhdella Lord Ashdownia tämän omavaltaisesta käytöksestä, joka ei ole sopivaa demokraattisten eurooppalaisten valtioiden edustajalle. Christopher Pattenin komission puolesta antama vastaus (23. syyskuuta 2002) Lordi Ashdown nimitettiin unionin erityisedustajaksi Bosnia ja Hertsegovinaan (kaksoistehtävä) neuvoston yhteisellä toiminnalla (2002/211/YUTP) 11 päivältä maaliskuuta 2002. Hän ei saa unionilta palkkaa unionin erityisedustajana. Rahoitusta myönnetään sen sijaan 22 päivänä toukokuuta 2000 annetulla neuvoston asetuksella (EY) N:o 1080/2000 korkean edustajan toimiston toimintakuluihin. Tämän rahoituksen määräksi on vuonna 2002 vahvistettu 13,307 miljoonaa euroa. Lordi Ashdown erotti Nikola Grabovacin, koska tämä oli hänen mielestään jättänyt ministeriönsä vaille ohjausta eikä tosiasiallisesti hoitanut valtiovarainministerin tehtäväänsä. Grabovac ei hänen mukaansa myöskään osoittanut vaadittavaa johtamiskykyä ottamalla poliittista vastuuta julkisista varoista kadonneista 1,7 miljoonasta Bosnian vaihdettavasta markasta. Korkean edustajan toimivalta ei perustu demokraattisiin vaaleihin, mutta mielivaltainen se ei ole. Hän on saanut toimivaltansa Daytonin rauhansopimuksen liitteessä 10 sekä Bonnissa joulukuussa 1997 kokoontuneessa rauhan täytäntöönpanoneuvostossa. Bonnin valtuuksia käyttäessään korkea edustaja pyrkii edistämään Daytonin rauhansopimuksen täytäntöönpanoa ja pysyvää rauhaa Bosniassa, jolloin kansainvälisestä valvonnasta tulee aikanaan tarpeetonta. Unioni pyrkii auttamaan Bosnia ja Hertsegovinaa edistymään vakautus- ja assosiaatioprosessissa ja saavuttamaan tavoitteensa mahdollisena unionin jäsenehdokkaana, jotta siitä voisi aikanaan tulla unionin jäsen. Kuten kaikkien mahdollisten jäsenehdokkaiden Bosnia ja Hertsegovinankin on kuitenkin osoitettava halukkuutensa täyttää ajan mittaan velvoitteet, joita unionin mahdollisesta jäsenyydestä seuraa. Komissio tukee lordi Ashdownia täysin hänen työssään korkeana edustajana ja hänen päätöstään kyseisessä asiassa.